Okresná prokuratúra Žilina 
Moyzesova 20, 011 56 Žilina 1

Sp. zn. : 2 Pv 79/13/5511	Žilina, 17.5.2013
EEČ : 2-43-239-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Žilina
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 17.01.2013 v čase asi o 17.30 hod. po predchádzajúcej vzájomnej dohode s XXXXX prišli do OD NAY Elektrodom v Žiline na XXXXX a na predajnej ploche prešli k regálu s počítačovými hrami, kde XXXXX zobral z regála 2ks hry Medal of Honor pre PS3 v cene 49,92,-Eur bez DPH, 1ks hry Call of Duty XXXXX 2 pre PS3 v cene 58,25,-Eur, 1ks hry Mafia 2 pre PS3 v cene 33,25,-Eur bez DPH, ktoré odniesol k regálu s počítačovým príslušenstvom, kde ich položil na pult, pričom XXXXX si z pliec zložil a otvoril prinesený modrý ruksak zn. XXXXX, vo vnútri s vloženou alumíniouvou fóliou, hry vložil do ruksaku a spoločne prešli pokladničnou zónou bez zaplatenia, pričom dňa 17.01.2013 v čase okolo 19.00 hod. sa do OD NAY opäť vrátili, na predajnej ploche prišli k regálu s počítačovými hrami, kde XXXXX zobral z regála 1ks hry FIFA 2013 pre XBOX360 v cene 54,16,-Eur bez DPH, 1ks hry Resistance pre PS3 v cene 16,66,-Eur bez DPH, následne z regálu s DVD filmami zobral film Elitní zabijaci, pričom prešli k regálu s počítačovým príslušenstvom, kde XXXXX zložil a otvoril ruksak, kde spoločne vložili vyššie uvedené hry a DVD film, potom prešli pokladničnou zónou bez zaplatenia, čím spôsobili spoločnosti NAY, a.s. so sídlom XXXXX, XXXXX, IČO: XXXXX škodu krádežou vo výške 322,57-Eur,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník OR PZ XXXXX, OO PZ XXXXX - východ uznesením pod sp. zn. ORP-198/ZV-ZA-2013 zo dňa 21.01.2013 podľa § 199 ods.1 Tr. por. začal trestné stíhanie pre prečin krádeže v spolupáchateľstve podľa § 20 Tr. zákona k § 212 ods. 1 Tr. zák. a súčasne podľa § 206 ods. 1 Tr. zák. pre tento prečin vzniesol obvinenie XXXXX a XXXXX, v podstate na tom skutkovom základe, ako je uvedené vo výrokovej časti tohto uznesenia.

Na základe pokynu prokurátora bola medzi obvineným XXXXX a poškodenou spoločnosťou NAY, a. s. XXXXX XXXXX, v zast. XXXXX  uskutočnená mediácia, pričom možno konštatovať, že mediácia bola úspešná. Obvinený XXXXX písomne vyhlásil, že spáchal skutok, za ktorý je stíhaný. V priebehu mediácie dňa 13.05.2013 obvinený XXXXX taktiež vyhlásil, že pomernú časť škody vo výške 161,30,-Eur poškodenému dňa 08.02.2013 uhradil poštovým poukazom. Obvinený pred probačným a mediačným úradníkom Okresného súdu XXXXX uviedol, že poškodenému sa úprimne ospravedlňuje za svoje konanie. Vyhlásenie vykonal slobodne, vážne a zrozumiteľne. 
Súčasne dal súhlas k podmienečnému  zastaveniu trestného stíhania. 

Splnomocnený zástupca pošk. spol. NAY, a. s. XXXXX súhlasil s postupom podľa § 216 Tr. poriadku, t.j. s podmienečným zastavením trestného stíhania. Škodu, ktorá im vznikla v súvislosti s uvedeným trestným činom si v trestnom konaní od obvineného XXXXX nebudú uplatňovať, nakoľko časť škody vo výške 161,30,-Eur bola obvineným XXXXX dňa 08.02.2013 uhradená. Iné požiadavky na obvineného nemá a týmto sú nároky poškodeného v súvislosti s trestným činom v tejto trestnej veci plne uspokojené. 

Obvinený XXXXX doposiaľ nebol potrestaný súdom. 

Konštatujem, že v danej veci vedenej pre prečin krádeže v spolupáchateľstve podľa § 20 k § 212 ods. 1 Tr. zák. ide o konanie o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, obvinený s podmienečným zastavením trestného stíhania súhlasil a vyhlásil, že spáchal skutok, za ktorý je stíhaný a zároveň dňa 08.02.2013 uhradil pomernú časť škody vo výške 161,30,-Eur. Vzhľadom na osobu obvineného, s prihliadnutím na jeho doterajší život a na okolnosti prípadu, možno rozhodnutie o podmienečnom zastavení trestného stíhania považovať za dostačujúce. 

	Týmto boli splnené všetky zákonné podmienky pre podmienečné zastavenie trestného stíhania. XXXXX určujem skúšobnú dobu pri podmienečnom zastavení jeho trestného stíhania v trvaní 1 (jeden) rok, pričom táto začína plynúť dňom právoplatnosti tohto uznesenia.

	Podľa § 217 ods. 1 Tr. por., ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.
	Vzhľadom na vyššie uvedené skutočnosti som preto rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

XXXXX
prokurátorka